नसबंदी कराओ मोटरसाइकिल पाओ!  
मध्य प्रदेश सरकार वर्ष 2010-11 को परिवार कल्याण वर्ष के रूप मे मना रही है। इसी के चलते हर जिले को कुछ लक्ष्य दिए गए हैं।
अगर आप मोटरसाइकिल की सवारी करना चाहते हैं और इसमें आर्थिक संकट आड़े आ रहा है तो आपको परेशान होने की जरूरत नहीं है, बस इसके लिए आपको 25 से ज्यादा लोगों की नसबंदी करानी होगी। ऐसा करने में सफल रहे तो आपके लिए मोटरसाइकिल की सवारी भी आसान हो जाएगी।  मध्य प्रदेश सरकार वर्ष 2010-11 को परिवार कल्याण वर्ष के रूप मे मना रही है। इसी के चलते हर जिले को कुछ लक्ष्य दिए गए हैं। सरकार द्वारा तय लक्ष्य हासिल करना जिला प्रशासन के लिए मुसीबत बन गया है, इसीलिए हर जिले में इस लक्ष्य को हासिल करने के लिए कई लुभावनी योजनाएं बनाई गई हैं। कहीं बंदूक के लाइसेंस दिए जा रहे हैं तो कहीं मोटरसाइकिल और कपड़े बांटे जा रहे हैं।  पन्ना जिले में भी एक मार्च से छह मार्च तक नसबंदी का महा अभियान चलाया जा रहा है। इस अभियान के दौरान ज्यादा से ज्यादा ऑपरेशन कराने को प्रोत्साहित करने के लिए जिला प्रशासन ने लुभावनी योजना बनाई है। इसके मुताबिक 25 से ज्यादा लोगों के ऑपरेशन कराने वाले को मुफ्त में हीरो होंडा मोटरसाइकिल दी जाएगी। इसी तरह 20 से ज्यादा लोगों के लिए एलसीडी टीवी, 10 से ज्यादा पर टीवी, पांच से ज्यादा पर प्रशस्ति पत्र व शाल, श्रीफल दिया जाएगा। इस योजना में हितग्राहियों का भी ध्यान रखा गया है, उनको भी इनाम दिए जाएगें। इसके लिए छह मार्च के बाद प्रत्येक विकास खंड में लाटरी के जरिए पांच-पांच विजेताओं को प्रेशर कुकर दिए जाएंगे। पन्ना के कलेक्टर के. सी. जैन ने आईएएनएस से चर्चा के दौरान कहा है कि यह योजना नसबंदी के प्रति लोगो में प्रोत्साहन लाने के लिए बनाई गई है। वह इन कोशिशों की वजह सरकार द्वारा तय किए गए लक्ष्य को हासिल करने में आ रही कठिनाईयों को मानने को तैयार नही हैं।  यहां हम आपको बता दें कि पन्ना जिले में 10750 लोगों की नसबंदी का लक्ष्य दिया गया है, मगर अभी तक 8500 ऑपरेशन ही हुए हैं। जिला लक्ष्य हासिल करने से अभी लगभग 20 प्रतिशत दूर है। प्रदेश में नसबंदी को प्रोत्साहित करने की यह पहली पुरस्कार योजना नहीं है, भोपाल में भी प्रोत्साहन पुरस्कार का एलान किए जाने के साथ हितग्राहियों को कपड़े भी दिए जा रहे हैं। इसी तरह सागर के कलेक्टर मनीष श्रीवास्तव ने पांच नसबंदी ऑपरेशन कराने वाले को बंदूक का लाइसेंस देने में प्राथमिकता देने की योजना शुरू की है।